Specialiștii au dat verdictul. Ce se poate întâmpla în cazul zecilor de români care nu au putut să urce într-un avion
Cei 43 de pasageri, care au pierdut, joi seară, zborul din Cluj-Napoca spre Paris s-au blocat la îmbarcare din cauză că scannerele au rămas fără curent electric.
Asta după ce, inițial, reprezentanții Aeroportului „Avram Iancu” au transmis că problemele au apărut după tăierea accidentală a unor cabluri.
David Ciceo, directorul Aeroportului Internațional „Avram Iancu” Cluj-Napoca: "A fost o defecțiune tehnică legată de alimentarea echipamentelor. Nu au mai funcționat. Pilotul trebuia să aștepte pasagerii. Avionul nu trebuia să plece. Este responsabilitatea companiei aeriene. Faptul că au rămas pasagerii pe jos nu este vina aeroportului și nici responsabilitatea aeroportului".
Însă, compania care opera zborul a precizat că întârzierea cauzată de securitatea aeroportului nu a depins de ei.
Specialiștii în justiție sunt de părere că pasagerii pot cere despăgubiri în instanță, cu o notificare în prealabil.